**INDOKOLÁS**

**a sportról szóló 6/2002. (III.28.) önkormányzati rendelet módosításáról**

**szóló önkormányzati rendelethez**

A rendelet megalkotása a 2019. április 2. napján hatályba lépett, az önkormányzat 2019. évi költségvetéséről szóló 5/2019. (IV.1.) önkormányzati rendelet 11. § (5) bekezdés m) pontjával való harmonizáció érdekében szükséges, melynek értelmében a sportszervezetek támogatása kiadási előirányzat felhasználásáról kizárólag a Közgyűlés jogosult dönteni. A Magyarország helyi önkormányzatairól szóló 2011. évi CLXXXIX. törvény 41. § (4) bekezdése szerint a képviselő-testület a polgármesterre, a bizottságára, a részönkormányzat testületére, a jegyzőre, a társulására átruházott hatásköreit visszavonhatja.

**1. §**

Szükséges a rendelet bevezető részének módosítása, mivel felhatalmazó rendelkezésként időközben hatálytalanná vált jogszabályra utal. A jogalkotásról szóló 2010. évi CXXX. törvény 2019. március 15. napján hatályba lépett módosítása következtében lehetővé vált az önkormányzati rendeletek esetében a bevezető rész módosítása, így ezt jelen módosítás keretében indokolt megtenni.

**2-3. §**

A képviselő-testület a rendelet megalkotásával egyes, sporttámogatásokkal kapcsolatos hatásköreit a sport ügyeket ellátó bizottságra ruházta át. A rendelet módosításával a módosítással érintett hatáskörök visszakerülnek a Közgyűléshez.

**4. §**

Az önkormányzat vagyonáról szóló, már hatálytalan önkormányzati rendeletre vonatkozó merev hivatkozás helyett rugalmas hivatkozás indokolt.

**5. §**

A hatáskörök ilyen megoszlása esetén értelmezhetetlenné válik a sporttámogatás engedélyezésére vonatkozó rendelkezés, ezért annak hatályon kívül helyezése szükséges.

**6. §**

A rendelet hatályba lépését tartalmazza.